**ש"ח, ג** הגה: כל מוקצה אינו אסור אלא בטלטולו, אבל בנגיעה בעלמא שאינו מנדנדו, שרי. ולכן מותר ליגע במנורה שבבית הכנסת שנרות דולקות עליו, או בתנור שדולק בו אש...

**שש"כ כ', לג** חפץ מוקצה אסור לטלטלו, אך מותר להשתמש בו כשהוא במקומו, כגון לשבת עליו או להניח עליו דבר מה... וכן מותר לאכול על שולחן שנמצאים עליו רק פמוטות, אף כי הוא נהפך לבסיס להם...

ומותר לנגוע במוקצה בידיים, אך אם יתנועע המוקצה על-ידי נגיעתו בו (כגון מנורה תלויה) - גם הנגיעה אסורה.

**ילקו"י** מותר להשען על מכונית בשבת, אך יזהר שלא יפעיל את מערכת האזעקה.

**שי"א, ח** וטלטול בגופו... מותר; הילכך קש שעל המטה, דסתמו מוקצה להסקה, מנענעו בגופו...

(לא) ...ודע דהשו"ע מיירי שהקש לא הונח על המטה לשם שכיבה, דאי הונח מבעוד יום לשם שכיבה, תו נסתלק ממנו שם מוקצה בכל מקום.

**ש"ח, ג** ...וכן מותר לטלטל דבר מוקצה על ידי נפוח, דלא הוי טלטול אלא כלאחר יד, ולא מיקרי טלטול.

(ש"ח, יג) ...איתא בסימן שי"א ס"ח דטלטול מוקצה בגופו, אפילו לצורך דבר המוקצה, מותר, דזה לא נקרא טלטול כלל. ולפי זה, אם מונח איזה דבר מוקצה על הארץ, מותר לדחפו ברגליו כדי שלא יבוא להפסד:

**שש"כ כ', לו** מותר לטלטל דבר מוקצה שלא כדרך שמטלטלין אותו בימות החול, כגון על-ידי נשיפה או דחיפה ברגל או במרפק וכן באחורי ידיו או באצילי ידיו, והוא הנקרא בשם "טלטול בגופו" או "טלטול כלאחר יד". טלטול זה מותר אפילו כשמטלטלו לצורך הדבר המוקצה עצמו, כגון מטבע או שטר כסף שמצאם ברחוב, שמותר לדוחפם ברגל על מנת להסתירם כדי לזכות בהם לאחר צאת השבת...

**שי"א, ח** טלטול מן הצד לצורך דבר המותר, מותר. הלכך צנון שטמן בארץ ומקצת עליו מגולים... נוטלו, אף על פי שבנטילתו מזיז עפר ממקומו...

**שי"א, ט** הפירות הטמונין בתבן או בקש המוקצים, יכול לתחוב בהם מחט... ונוטלם, והקש ננער מאליו.

**שש"כ כ', לז** וכן מותר לטלטל דבר מוקצה שלא באופן ישיר, כלומר לדחוף אותו באמצעות חפץ אחר מבלי לנגוע בדבר המוקצה בידיים, והוא הנקרא בשם "טלטול מן הצד". טלטול זה לא הותר כי אם לצורך דבר מותר, אך לצורך דבר אסור, שלא יגנב או שלא יפסד, או אם צריך את המוקצה במקום אחר, אסור לטלטלו.

**ש"ח, ג** ...וכן מותר ליקח דבר היתר המונח על דבר מוקצה.

(יט) ליקח דבר היתר - היינו אפילו כשהדבר מוקצה תלוי, ועל ידי לקיחת ההיתר מתנדנד, מכל מקום שרי, דזה מקרי טלטול מן הצד לצורך דבר המותר.

(משנ"ב של"ז, יב) ...ואפילו יש בבית קליפי אגוזים וכיוצא בהם מדברים האסורים בטלטול, אפילו הכי מותר לכבד, דהוי ליה לדידיה כגרף של רעי...

(שער הציון של"ז, ז) ולאיסור מוקצה של טלטול עפר גם כן לא חייש, דהוי לה טלטול מן הצד על ידי דבר אחר לצורך שבת...

**ש"ח, כז** ...אם אין הקליפים ראוים למאכל בהמה, אסור לטלטלם, אלא מנער את הטבלא והם נופלים... ואם היה צריך למקום השלחן... מותר להגביה ולטלטלם.

(קטו) מנער את הטבלא - הוא דף המונח על השלחן... והוא הדין מפה הפרוסה, וטעם ההיתר הוא כיון דלא מטלטלו בידים.

והוא הדין אם מעבירם על ידי דבר אחר, כגון שהוא מגרר אותם על ידי סכין מן המפה, דמותר... דזה מקרי טלטול מן הצד ושרי אם הוא לצורך דבר המותר...

**שש"כ כב, כט** קליפות עצמות וגרעיני פירות וכן שאר דברים האסורים בטילטול, לכתחילה לא יניחם על צלחת, משום שמבטל כלי מהיכנו, אלא אם כן יתן על הצלחת גם דבר היתר, כגון כפית או חתיכת פת, ויתן את דבר ההיתר לפני שנותן את המוקצה. אמנם בצלחת המיוחדת לכך כגון צלחת חד-פעמית, אין דין ביטול כלי מהיכנו, ומותר להניח את המוקצה ללא דבר היתר.

(משנ"ב ש"ח, קטו) ...ואם נתקבצו הרבה יחד, ומאוס עליו להניחן כך על השלחן, מותר להעבירן בידים, דהוו ליה לדידיה כגרף של רעי.